मध्य प्रदेश: अस्पताल में पट्टी का फंदा बनाकर विचाराधीन कैदी ने की खुदकुशी  
शासकीय महाराजा यशवंतराव चिकित्सालय में कराया गया था भर्ती
शनिवार और रविवार की मध्यरात्रि को फांसी लगाकर कर ली खुदकुशी
घावों पर बांधी जाने वाली पट्टी का फंदा बनाकर दिया घटना को अंजाम
हत्या के मामले के 35 वर्षीय विचाराधीन कैदी ने शासकीय महाराजा यशवंतराव चिकित्सालय (MYH) में शनिवार और रविवार की मध्यरात्रि को कथित तौर पर फांसी लगाकर खुदकुशी कर ली. संयोगितागंज पुलिस थाने के एक अधिकारी ने बताया कि रामकृष्ण कतिया (35) ने घावों पर बांधी जाने वाली पट्टी का फंदा बनाकर MYH के कैदी वॉर्ड के शौचालय में शनिवार और रविवार की दरम्यानी रात दो बजे के आसपास यह कदम उठाया. उन्होंने बताया कि कतिया सूबे के हरदा जिले का रहने वाला था. हरदा की एक अदालत में उस पर हत्या का मुकदमा चल रहा था. 
वहीं जेल विभाग के एक अधिकारी ने बताया कि कतिया न्यायिक हिरासत के तहत हरदा की जिला जेल में बंद था. उसे अदालती आदेश पर मनोरोग के इलाज के लिए 17 अक्टूबर को इंदौर के केंद्रीय कारागार लाया गया था. इसके बाद उसे 30 अक्टूबर को MYH में भर्ती कराया गया था. अधिकारी ने बताया कि केंद्रीय जेल प्रशासन ने इंदौर के जिला और सत्र न्यायाधीश को पत्र लिखकर विचाराधीन कैदी की मौत के मामले की न्यायिक जांच कराए जाने की गुजारिश की है.